**Canfod effaith COVID-19 ar iechyd gweithwyr gofal cartref yng Nghymru: datblygu model ar gyfer cynllunio gwasanaeth yn y Deyrnas Unedig a chefnogi gofalwyr**

Rydym yn eich gwahodd i gymryd rhan mewn cyfweliad. Darllenwch y wybodaeth ganlynol yn ofalus. Cysylltwch â ni os oes unrhyw beth yn aneglur neu os hoffech chi gael rhagor o wybodaeth.

**Beth yw nod yr astudiaeth?**

Nod yr astudiaeth yw deall sut mae COVID-19 wedi effeithio ar iechyd gweithwyr gofal cartref yng Nghymru. Bydd hyn yn helpu i sicrhau bod gweithwyr gofal ledled Cymru yn cael yr hyfforddiant a'r gefnogaeth gywir.

**Pam rydw i wedi cael fy ngwahodd?**

Mae gennym ddiddordeb yn eich barn a'ch profiadau fel gweithiwr gofal cartref yng Nghymru. Hoffem glywed am sut brofiad oedd gweithio trwy'r pandemig COVID-19, ac a yw'r pandemig wedi effeithio ar eich iechyd a'ch llesiant eich hun.

**Beth fydd yn digwydd os byddaf yn cymryd rhan?**

Os oes gennych ddiddordeb mewn cymryd rhan, cysylltwch â ni: OSCARstudy@cardiff.ac.uk neu [029 2068 8907](tel:+44(0)2920688907) gyda'ch enw a'ch rhif ffôn a / neu eich cyfeiriad e-bost a nodwch sut yr hoffech i ni gysylltu â chi.

Bydd ymchwilydd o'n Canolfan yn cysylltu â chi i ofyn rhai cwestiynau cychwynnol. Ein nod yw cyfweld â gofalwyr o amrywiaeth o gefndiroedd ledled Cymru, mae hynny’n golygu y byddwn ni’n gofyn ychydig o gwestiynau ichi pan fyddwch chi'n cysylltu â ni gyntaf, amdanoch eich hun a'ch rôl fel Gweithiwr Gofal Cartref i sicrhau ein bod ni'n siarad ag ystod o weithwyr. Byddwn yn rhoi gwybod ichi bryd hynny os nad oes angen cyfweliad. Bydd y cyfweliad yn cael ei gynnal dros y ffôn neu alwad fideo (fel Zoom) ar amser sy'n addas i chi. Gallai’r drafodaeth gymryd tuag awr.

Mae popeth rydych chi'n ei ddweud yn gyfrinachol oni bai eich bod chi'n dweud rhywbeth wrthym sy'n dangos eich bod chi neu rywun arall mewn perygl o niwed. Byddem yn trafod hynny gyda chi cyn dweud wrth unrhyw un arall. Fel arall, ni fyddwn yn rhoi enw unrhyw un mewn adroddiadau na phan fyddwn yn siarad â phobl.

Byddwch yn derbyn taleb anrheg gwerth £ 20 i ddweud diolch am gymryd rhan.

**Beth yw anfanteision a manteision posibl cymryd rhan?**

Nid ydym yn credu bod unrhyw risgiau neu anfanteision penodol o gymryd rhan. Os byddwch chi'n mynd yn anghyffyrddus yn ystod y cyfweliad, gellir ei stopio ar unrhyw adeg. Does dim rhaid i chi ateb unrhyw gwestiynau dydych chi ddim eisiau eu hateb.

**Beth fydd yn digwydd i'r wybodaeth o'r cyfweliadau?**

Byddwn yn recordio'r drafodaeth. Byddwn yn gwrando ar y recordiad ac yn ysgrifennu i lawr yn union yr hyn a ddywedwyd i gynhyrchu trawsgrifiad ysgrifenedig. Bydd unrhyw wybodaeth a allai olygu bod modd eich adnabod (fel eich enw, enw eich cleient neu eich cyflogwr) yn cael ei thynnu o'r fersiynau ysgrifenedig.

Yn ystod yr astudiaeth, bydd y recordiad a'r trawsgrifiadau yn cael eu storio ar rwydwaith cyfrifiadurol diogel y Brifysgol. Ar ddiwedd yr astudiaeth, byddwn yn cadw’r recordiadau am hyd at 15 mlynedd. Mae hyn yn unol â rheoliadau'r Brifysgol. Yna byddwn yn dinistrio'r recordiadau.

Bydd y data dienw yn cael ei storio mewn archif cenedlaethol ar ddiwedd yr astudiaeth i'w ail-ddefnyddio mewn ymchwil bellach.

**A fydd fy holl wybodaeth yn cael ei chadw’n gyfrinachol?**

Ydym, rydym yn dilyn gweithdrefnau moesegol a chyfreithiol. Bydd yr holl wybodaeth a roddwch i ni amdanoch eich hun yn cael ei thrin yn gwbl gyfrinachol *.* Mae pob aelod o dîm yr astudiaeth a'r awdurdodau rheoleiddio wedi'u hyfforddi mewn materion diogelu data. Maent hefyd wedi’u rhwymo gan delerau’r Rheoliad Diogelu Data Cyffredinol (GDPR) (EU) 2016/679. Yr unig bobl ym Mhrifysgol Caerdydd a fydd yn cael mynediad at wybodaeth sy'n golygu bod modd eich adnabod chi fydd pobl sydd angen cysylltu â chi am y cyfweliad. Bydd Prifysgol Caerdydd yn cadw gwybodaeth sy’n golygu bod modd eich adnabod (enw a manylion cyswllt) amdanoch yn ddiogel, am hyd at 15 mlynedd ar ôl i'r astudiaeth ddod i ben. Mae hyn yn unol â pholisïau Prifysgol Caerdydd. Os oes gennych bryder neu os hoffech roi gwybod am broblem yna cysylltwch â'r Athro Mike Robling ( [RoblingMR@cardiff.ac.uk](mailto:RoblingMR@cardiff.ac.uk) ), Cyfarwyddwr Treialon Iechyd Poblogaeth, Canolfan Ymchwil Treialon.

**Pwy sy'n gyfrifol am ofalu am fy ngwybodaeth?**

Prifysgol Caerdydd fydd yn gweithredu fel rheolydd y data ar gyfer yr astudiaeth hon. Mae hyn yn golygu mai ni sy’n gyfrifol am ofalu am yr holl wybodaeth a gesglir at ddiben yr astudiaeth. Er mwyn casglu a defnyddio'ch gwybodaeth bersonol fel rhan o'r prosiect ymchwil hwn, mae'n rhaid i ni gael sail yn y gyfraith i wneud hynny. Y sail yr ydym yn ei defnyddio yw bod yr ymchwil yn 'dasg er budd y cyhoedd'. Cewch wybod mwy am sut byddwn ni’n defnyddio eich gwybodaeth yma: [www.cardiff.ac.uk/cy/public-information/policies-and-procedures/data-protection](http://www.cardiff.ac.uk/cy/public-information/policies-and-procedures/data-protection).

**Pwy sy'n trefnu ac yn talu am yr ymchwil?**

Mae'r tîm astudio hwn wedi'i leoli yn y Ganolfan Ymchwil Treialon ym Mhrifysgol Caerdydd. Ariannwyd yr astudiaeth hon gan y Cyngor Ymchwil Economaidd a Chymdeithasol (ESRC) fel rhan o ymateb cyflym Ymchwil ac Arloesedd y Deyrnas Unedig i COVID-19.

**Pwy sydd wedi adolygu’r astudiaeth?**

Mae'r astudiaeth hon wedi'i hadolygu a'i chymeradwyo gan bwyllgor Moeseg Ymchwil Ysgol Meddygaeth Prifysgol Caerdydd [Cyf SMREC: SMREC 20/106 .

**Cysylltwch am fwy o wybodaeth**

I fynegi diddordeb ac i ofyn unrhyw gwestiynau, cysylltwch â ni:

Hayley Prout

Astudiaeth OSCAR

Y Ganolfan Treialon Ymchwil, Prifysgol Caerdydd

7fed Llawr, Neuadd Meirionydd, Parc y Mynydd Bychan, Caerdydd. CF14 4YS.

Ffôn: [029 2068 8907](tel:+44(0)2920688907)

E-bost: OSCARstudy@cardiff.ac.uk